Gandia concedeix el títol de Fill Predilecte a Vicente Rocher
23 març 2023

## Gandia concedeix el títol de Fill Predilecte a Vicente Rocher23 març 2023Última actualització: 23 març 2023

![](../gestion/img/b11c253ec9d321a215730cfb4a7fd8d11aa4a7ad0fd284a0c9c03c0f1a1da7a6.jpg)  
  

El saló de plenaris de l'Ajuntament de Gandia va acollir ahir a la vesprada l'acte de nomenament de **Vicente Rocher** com a Fill Predilecte de la ciutat de Gandia.  
  
En l'acte van estar presents els representants de la corporació municipal encapçalats per l'alcalde **José Manuel Prieto**; els Fills Predilectes **Pascual Molina i Josep Gomar**; la exalcaldesa **Pepa Frau** i el exalcalde **Arturo Torró**; familiars dels Fills Predilectes a títol pòstum així com representants dels Cossos i Forces de Seguretat, del teixit associatiu, empresarial i social de Gandia.  
  
Vicente Rocher Font nascut el 3 d'octubre de 1948 a Gandia. Casat amb Rosabel Ferri Damunt i pare de Vicente Rocher Ferri, va començar a treballar com a químic als 23 anys en Hostil, S.L (Central Hortofructícola de Xeresa) i posteriorment en Productes Vital - Carlos Schneider i en Fruits i Sucs SA. Actualment, està jubilat, però al llarg de la seua vida ha desenvolupat diferents càrrecs i activitats en entitats i col·lectius socials, culturals i festius de la ciutat.  
  
Sobre la figura del nou Fill Predilecte, l'instructor de l'expedient, **Joan Carles Faus** ha volgut destacar que "Potser res haguera passat si no li fem aquest reconeixement honorífic, i menys que ningú ell l'haguera trobat a faltar. Però toca rescatar, valorar bé i distingir el protagonisme discret, però influent on reflectir-nos com a societat, deixant constància de l'essencial que resulta aquesta contribució per a la Gandia de la qual gaudim hui i per a fer la ciutat que anhelem".  
  
Després dels discursos dels portaveus dels partits polítics que conformen la corporació municipal de Gandia, l'alcalde **José Manuel Prieto**, ha volgut destacar el seu compromís cívic, social i polític incidint en el fet que "per damunt de maneres de pensar, de creences, i de sigles, l'èxit més gran col·lectiu de Gandia, és saber anteposar sempre la ciutat a la resta i Vicent és dels homes que ha sembrat concòrdia i convivència".  
  
Durant la seua intervenció l'alcalde ha fet un repàs a la seua intensa labor social afirmant que "Vicent és, per damunt de totes les coses, un home de Gandia que ha treballat tota la seua vida sense esperar res a canvi" i afegia que aquest reconeixement suposa posar en valor "la dedicació i el treball d'un home orgullós del lloc en el qual viu, amb l'ànima de la seua estima entusiasta per Gandia, la seua contribució a la ciutat, i el seu caràcter, que ja porten el nom de la ciutat".  
  
"La història sempre s'escriu amb noms propis i el teu és un d'ells. Gràcies, Vicent, per la teua dedicació a la ciutat. L'enhorabona pels teus valors, la teua petjada i la teua força" va finalitzar l'alcalde.

[Twittear](https://twitter.com/share)